Марко Ганчев
Задминаване на виещ камион

chitanka.info

Тоя камион трябва да го догоня

и да го задмина, Господи мой.

С кротки добичета натоварен е камиона.

Те мълчат, а така вие той!

В кланицата ги кара. Нямам утеха

за кратковременния си смут.

Тая утеха времената ми я отнеха —

никой не е купил тия волове за труд.

Не отиват да орат нивите, нито градините,

нито да вършеят, а на скотобой —

тежката работа сега я вършат машините.

Включително и предсмъртния вой.

1975

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.